ลูกค้ากรุงไทยอ่วมน้ำ8พันรายแบงก์ควักเงินช่วยแล้ว2หมื่นล.
กรุงไทย ช่วยลูกค้าที่ประสบภัยน้ำท่วมไปแล้วกว่า 2 หมื่นล้านบาท
9 ธ.ค. 2554

กรุงไทย ช่วยลูกค้าที่ประสบภัยน้ำท่วมไปแล้วกว่า 2 หมื่นล้านบาท
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย เปิดเผยว่า ลูกค้าของธนาคารได้รับผลกระทบจำนวนรวมกว่า 8,000 ราย เป็นยอดหนี้ประมาณ 6.4 หมื่นล้านบาท เป็นสัดส่วนประมาณ 4% ของพอร์ตสินเชื่อรวม




 
“ลูกค้าส่วนใหญ่ที่ได้รับผลกระทบอยู่ในภาคธุรกิจอุตสาหกรรมการผลิตขนาดกลาง ซึ่งขณะนี้ธนาคารได้ให้ความช่วยเหลือด้วยมาตรการผ่อนปรนต่างๆ เช่น การพักชำระหนี้เงินต้นและดอกเบี้ยบางส่วนหรือทั้งจำนวน การยืดระยะเวลาการชำระหนี้ไปแล้ว จำนวนเกือบ 2,000 ราย เป็นยอดเงินกู้ประมาณ 2 หมื่นล้านบาท และให้เงินกู้เพื่อฟื้นฟูกิจการเพิ่มเติมอีกด้วย” นายอภิศักดิ์ กล่าว 
สำหรับสินเชื่อดอกเบี้ยต่ำโดยความร่วมมือกับธนาคารออมสิน ในสัดส่วน 50:50 นั้น ขณะนี้ธนาคารได้เตรียมลูกค้าเพื่อขอกู้ในเบื้องต้นประมาณ 2,000 ล้านบาท ซึ่งให้กู้ในการฟื้นฟูและขยายงานรายละประมาณ 5-10 ล้านบาท นอกจากนี้ มีลูกค้าบางส่วนใช้กลไกการค้ำประกันของบรรษัทประกันสินเชื่ออุตสาหกรรมขนาดย่อม (บสย.) 
นายอภิศักดิ์ กล่าวต่อไปว่า ด้วยมาตรการช่วยเหลือและฟื้นฟูที่ครบวงจร ทั้งในส่วนที่ธนาคารผ่อนปรนและปล่อยกู้เพิ่ม รวมทั้งร่วมกับสถาบันการเงินเฉพาะกิจอื่นๆ ในเงื่อนไขพิเศษ ธนาคารเชื่อมั่นว่าลูกค้าจะกลับมาเข้มแข็งได้ในเร็ววัน และคาดว่าจะไม่ทำให้ยอดหนี้เสีย (เอ็นพีแอล) ของธนาคารเพิ่มสูงขึ้น
&amp;&lt;2288;
&amp;&lt;2288;
&amp;&lt;2288;